Kotleba, Marian, poslanec NR SR (2021-06-23):
Vážený pán podpredseda, kolegyne, kolegovia, máme tu návrh zákona, o ktorom skutočne môžme povedať bez ohľadu na odborné názory jednu vec, že je absolútne apolitický. Že je úplne apolitický a že chce riešiť čoraz prehlbujúci sa problém detskej obezity. Ja budem rád, ak poslanci, ktorí sa venujú zdravotníctvu a sedia tu v sále, tak vyjadria svoj názor na tento návrh zákona, pretože moje vystúpenie k nemu by som začal citáciou z portálu Lekár.sk. V súčasnosti sa obezita považuje za globálnu epidémiu a stala sa z nej civilizačná choroba. Jej vplyv na úmrtnosť a chorobnosť u detských pacientov je čoraz vážnejší. Spoločenské a technologické zmeny za posledných 30 rokov vytvorili tzv. obezogénne prostredie. Je ľahké zjesť viac, ako je potrebné, sedavý spôsob života a nedostatok pohybu. Taktiež na to má vplyv konzumácia mimo domova, a to vopred spracovaných energeticky výdatných jedál a potravín chudobných na živiny. V podstate tento odstavec by mohol byť celou dôvodovou správou k nášmu návrhu. Náš návrh hovorí len o tom, že rodičia, ktorí sa snažia to svoje dieťa držať pri zodpovednom stravovaní, vo chvíli, keď to dieťa odíde napríklad do školy alebo na školský internát, strácajú nad ním absolútnu kontrolu. A to dieťa je doslova zavalené ponukou potravinárskych výrobkov, ktoré sa potravinami alebo zdravou výživou v žiadnom prípade nedajú nazvať. Náš zákon má iba jediný cieľ, a to v rozumnej miere obmedziť zavalenie týchto detí takýmito zdraviu škodlivými potravinami. Ja rozumiem, že sú tu potom fanatickí liberáli ako tu kolega Sloboda, ktorý ani si nevypočuje podstatu a pointu a kritizuje tu a hovorí o tom, že to je obmedzovanie slobody nejakého výberu alebo niečoho. Ale štát predsa má aj regulačnú úlohu. A tá regulačná úloha spočíva v tom, že ak je niečo negatívne a škodlivé, tak to prostredníctvom zmeny zákonov a iných právnych noriem štát upraví a zo spoločnosti odstráni. Ak na jednej strane počúvame stále o tom, že deti sú čoraz tučnejšie a že v ich potravinách alebo v ich potravinovom nejakom zložení je málo bielkovín, ale je tam veľa cukrov, hlavne jednoduchých cukrov. Tak asi tým, že sa budeme o tom iba rozprávať a budeme to tu kritizovať a budeme na to nadávať, tak tým sa to asi nezmení. Ale asi tým, že zmeníme a zmenšíme a znížime dostupnosť týchto nezdravých potravinových produktov pre deti, ktoré sú mimo dohľad svojich rodičov. To znamená napríklad v školských zariadeniach, tak môžme niečo preto, pán kolega Sloboda, urobiť. Preto nechápem tú takú trošku divokú kritiku z vašej strany. A naozaj sa na to pozrime triezvo. Pozrime sa na to očami tých rodičov, ktorí pošlú to svoje dieťa, malé dieťa, nehovoríme o tínedžeroch, nehovoríme o vysokoškolských študentoch, malé dieťa do školy, a to dieťa tam nezje ani obed. Nezje ani obed a namiesto toho si kúpi dve koly, namiesto toho si kúpi nejakú čistú cukrovinku. A to už nechcem hovoriť, že cigaretku. A za rok ten rodič to svoje dieťa ani nespozná. Máme tu kadejaké psychologické štúdie o tom, že cukor v potravinách podporuje ADHD a rôzne iné typy správania detí. Ale keď to chceme nejakým spôsobom vyriešiť, odstrániť ten zbytočný cukor z ich jedálnička, tak proste vidíme, že niekto si to pomýlil s obranou slobody jednotlivca. Je to proste ako s drogami, či sa vám to páči, alebo nie. Ak tie drogy nebudú pre populáciu dostupné, tak bude drogovať veľmi malá časť ľudí. Ale ak budú dostupné na každom kroku, ak sa tu bude heroín, kokaín váľať len tak dostupne v automatoch, tak mnoho tých ľudí si to len tak dá. Vyskúša a potom zostane na tom závislých. A to je to isté. A je to veľmi, povedal by som až identický princíp s tým, čo sa my snažíme teraz obmedziť. Pretože nebude možné potom tu nariekať nad zdravotným stavom detí, zdravotným stavom populácie, ak takúto jednoduchú apolitickú novelu nebude ochota v tomto pléne schváliť. A to, že si nebezpečenstvo týchto cukrových pascí, ako sa to niekedy nazýva, uvedomujú už aj slávni ľudia, je to nedávne gesto futbalistu Ronalda, ktorý odsunul kolu, odsunul tú kolu plnú cukru, plnú farbív a napil sa čistej vody. Ale my sme tu asi všetci múdrejší, my sme tu všetci slávnejší, my sme tu všetci populárnejší ako Ronaldo a vieme, že tým deťom treba dať v školách kolu, že im treba dať cukrovinky, že im treba dať podobné hlúposti, ktoré maximálne čo prinesú ich organizmu, je to, že im odvápnia zuby, že im odvápnia kosti. Takže, kolegyne, kolegovia, úplne triezvo bez politického trička sa postavte k hlasovaniu o tomto návrhu, pretože to dieťa si to zdravie kolou a cukrovinkami pokazí bez ohľadu na to, v ktorej strane je jeho rodič. Ďakujem pekne.